Д-р Иван Йотов: Желателно е децата да са във ваканция, когато настъпи грипната епидемия
Ключови думи: д-р Иван Йотов, УМБАЛ-Бургас, инфекциозно отделение, грип, варицела, морбили, Бургас
Вижте каква е инфекциозната обстановка край морето
Началникът на инфекциозното отделение в УМБАЛ-Бургас д-р Иван Йотов очаква грипната вълна да връхлети страната ни традиционно в края на януари - началото на февруари.
Тази година ще ни споходят вирусите „Хонг Конг", който вече бе доказан в София, както и Свинският грип, който пък бе доказан при пациент в Русе.
„Желателно е, когато настъпи епидемичният взрив, децата да са във ваканция, за да се ограничи разпространението на заболяването", категоричен е д-р Йотов.
В Междувременно, в първите дни на новата година се отчита нарастване на заболелите от остри респираторни заболявания. В Бургас и региона от началото на 2018 г. са регистрирани около 300 случая на инфекции на дихателните пътища.
През последния месец край морето се забелязва и завишение на заболелите от варицела, като броят на заразените е над 50. Има случаи и на морбили, предимно сред ромското население.
Специалистите съветват като предпазна мярка срещу инфекции и зарази да се спазва добра хигиена и редовно да се почистват и проветряват помещенията.